В И С Ш    С Ъ Д Е Б Е Н    С Ъ В Е Т

П Р О Т О К О Л   № 20

от редовното заседание чрез видеоконферентна връзка 
 на Комисия „Управление на собствеността”
към Пленума на Висшия съдебен съвет, 
проведено на 01.07.2026 г.

Днес, 01.07.2026 г., сряда, от 10,00 часа се проведе редовното заседание чрез видеоконферентна връзка на комисия „Управление на собствеността” към Пленума на Висшия съдебен съвет, в състав:

                                                               ПРЕДСЕДАТЕЛ: Стефан Гроздев 
                                                                         ЧЛЕНОВЕ: Олга Керелска
                                                                                             Огнян Дамянов
                                                                                             Боян Новански

         ОТСЪСТВАТ: Йордан Стоев и Пламен Найденов.

          От администрацията на ВСС присъстваха: Стефка Инджова – директор на дирекция „Управление на собствеността на съдебната власт“, инж. Лина Грънчарова – началник отдел „Инвестиции и строителство“, Стоян Димитров – началник отдел „СФСС“ и инж. Стоянка Георгиева – главен експерт в отдел „СФСП“.

- Инвестиции и строителство:

	1.ОТНОСНО: Изпълнение на решение по т. 5.2 от протокол № 16/03.06.2026 г. от заседание на Комисия „Управление на собствеността“ към Пленума на ВСС във връзка с експлоатационното състояние на сградата на Административен съд – Русе. 

КОМИСИЯ „УПРАВЛЕНИЕ НА СОБСТВЕНОСТТА“
към Пленума на Висшия съдебен съвет,
РЕШИ:

1.1.ПРИЕМА за сведение информация в изпълнение на решение по т. 5.2 от протокол № 16/03.06.2026 г., свързана с експлоатационното състояние на сградата на Административен съд – Русе.  
1.2.ВЪЗЛАГА на и.ф.административния ръководител на Административен съд - Русе да предприеме необходимите действия за отстраняване на констатираните проблеми с експлоатацията на сградата на съда, находяща се на ул. „Цариброд“ № 6, обсъдени на съвместна среща, проведена на 23.06.2026 г. на място, с участието на служител от дирекция „Управление на собствеността на съдебната власт“ към администрацията на ВСС и управителя на СД „АРУИД - Панайотови и Сие“  - дружеството, автор на проекта за основен ремонт и преустройство на сградата на ул. „Цариброд“ № 6, за нуждите на Административен съд – Русе.
1.3.ИЗПРАЩА решението, ведно с мотивната част към него, на административния ръководител на Административен съд – Русе за сведение и изпълнение. 

	2.ОТНОСНО: Съобщение от Община Силистра във връзка с издадена заповед за поправка на издадено разрешение за строеж „Основен ремонт, реконструкция и газификация на сграда с ИН 66425.500.3695 по ККККР на гр. Силистра“.

КОМИСИЯ „УПРАВЛЕНИЕ НА СОБСТВЕНОСТТА“
към Пленума на Висшия съдебен съвет,
РЕШИ:

2.1.ПРИЕМА за необходимо, във връзка със съобщение рег. № ВСС - 8471/17.06.2026 г. от Община Силистра за издадена Заповед № 23/14.05.2026 г.  от Главния архитект на община Силистра за поправка в Разрешение за строеж                № 102/17.11.2020 г. за строеж: „Основен ремонт и газификация на сграда с ИН 66425.500.3695 по КККР на гр. Силистра“, текстът на заповедта да бъде поправен, като Окръжна прокуратура – Силистра бъде заличена като възложител в нея.  
	Мотиви: Възложител по смисъла на  чл. 161 от ЗУТ е собственикът на имота, лицето, на което е учредено право на строеж в чужд имот, и  лицето, което има право да строи в чужд имот по силата на закон. Необходимо е текстът на заповедта, относно отбелязването на Окръжна прокуратура – Силистра като възложител, да бъде заличен.
	2.2.ВЪЗЛАГА на дирекция „Управление на собствеността на съдебната власт“ към администрация на ВСС да подготви писмо, с което да бъде уведомен главният архитект на Община Силистра за необходимостта от корекция на текста на издадената заповед, като в нея бъде заличен като възложител Окръжна прокуратура – Силистра. 
2.3.ИЗПРАЩА решението на и.ф. Главен прокурор на Република България и на административния ръководител на Окръжна прокуратура – Силистра за сведение. 

	3.ОТНОСНО: Избор на изпълнител за обществена поръчка с предмет „Изготвяне на оценка на съответствието, упражняване на строителен надзор и инвеститорски контрол на обект: „Проектиране и основен ремонт на сграда на Районен съд – Тутракан“.

КОМИСИЯ „УПРАВЛЕНИЕ НА СОБСТВЕНОСТТА“
към Пленума на Висшия съдебен съвет,
РЕШИ:

3.1. ВЪЗЛАГА на дирекция „Управление на собствеността на съдебната власт“ към АВСС да предприеме действия по осигуряване на необходимия минимален брой оферти за избор на изпълнител за услуга с предмет: „Изготвяне на оценка на съответствието, упражняване на строителен надзор и инвеститорски контрол на обект: „Проектиране и основен ремонт на сграда на Районен съд – Тутракан“. За резултата от предприетите действия да докладва на следващо заседание на комисия „Управление на собствеността“ към Пленума на ВСС.

- Текущи ремонти:

	4.ОТНОСНО: Писмо с рег. № ВСС – 8766/25.06.2026 г. от ………….. за възстановяване на средства за извършен неотложен ремонт във ведомствено жилище.

КОМИСИЯ „УПРАВЛЕНИЕ НА СОБСТВЕНОСТТА“
към Пленума на Висшия съдебен съвет,
РЕШИ:

	4.1.ПРИЕМА за целесъобразно, възстановяването на направените разходи от ………… - наемател на ведомствен апартамент, находящ се в гр.София, ………………….., за неотложен ремонт на част от водопроводната инсталация в апартамента, свързан с осигуряване на водоподаването към тоалетна и кухня апартамента, на стойност ……………….. съгласно предоставена от наемателя на жилището фактура за изпълнените ремонтни работи.
Мотиви: Невъзможността за осигуряване на водоподаване в тоалетната и кухнята на апартамента, вследствие на липсата на проводимост на хоризонталната разводка /щранг/, който ги захранва, прави невъзможно нормалното ползване на жилището. Ремонтните работи, представляват неотложен ремонт и попадат в обхвата на чл. 12 и § 1 от Допълнителните разпоредби от Правила за планирането, осигуряването на средства и извършването на текущ ремонт на сградния фонд на съдебната власт. Съгласно чл. 5, ал. 2 от договора за наем, наемодателят е длъжен да обезпечи несмущаваното ползване на наетия недвижим имот.
4.2.ПРЕДЛАГА на Комисия „Бюджет и финанси“ към Пленума на ВСС да бъде възстановена на ………, наемател на ведомствено жилище, в управление на ВСС, сумата в размер на ……………, съгласно фактура № 0000002317/24.06.2026 г., представляваща разход за неотложен ремонт на част от водопроводната инсталация в апартамента, с оглед неотложността от възстановяване на водоподаването към част от жилището. 
	4.3.ИЗПРАЩА решението на Комисия „Бюджет и финанси“ към Пленума на ВСС по компетентност.
	4.4.ИЗПРАЩА решението на ………….. за сведение.

- Управление на собствеността:

	5.ОТНОСНО: Проект на решение за упълномощаване на представляващия Висш съдебен съвет да изрази съгласие до кмета на община Балчик относно погасено по давност право на строеж върху общински имот в гр. Балчик.

КОМИСИЯ „УПРАВЛЕНИЕ НА СОБСТВЕНОСТТА“
към Пленума на Висшия съдебен съвет,
РЕШИ:

5.1.ПРЕДЛАГА  на Пленума на Висшия съдебен съвет да приеме следното решение: 
УПЪЛНОМОЩАВА представляващия ВСС да изрази съгласие до кмета на община Балчик, относно погасено по давност право на строеж, учредено  безвъзмездно и безсрочно на ВСС за изграждане на Съдебна палата в гр. Балчик, съгласно договори, както следва:
-	Договор за учредяване на безвъзмездно и безсрочно право на строеж, вписан в Агенция по вписванията под № 250, том III, вх. рег. № 2239 от 14.10.2003 г.;
-	Договор за учредяване на безвъзмездно и безсрочно право на строеж, вписан в Агенция по вписванията под № 119, том II, вх. рег. № 1148 от 31.03.2006 г.;
-	Договор за учредяване на безвъзмездно и безсрочно право на строеж, вписан в Агенция по вписванията под  № 168, том V, вх. рег. № 1792 от 16.05.2009 г.
и да подпише анекс/споразумение за уреждане на взаимоотношенията между община Балчик и ВСС във връзка с погасеното право на строеж.
5.2.ВНАСЯ предложението по т. 5.1 в следващо редовно заседание на Пленума на ВСС.

	6.ОТНОСНО: Изпълнение на решение по т. 7.2 от Протокол № 11/01.04.2026 г. на комисия „Управление на собствеността“ към Пленума на Висш съдебен съвет относно безвъзмездно предоставяне на поземлен имот – публична държавна собственост, находящ се в гр. София, ул. „Майор Г. Векилски“ № 6.
	След проведено обсъждане, 

КОМИСИЯ „УПРАВЛЕНИЕ НА СОБСТВЕНОСТТА“
към Пленума на Висшия съдебен съвет,
РЕШИ:

6.1.ВЪЗЛАГА на дирекция „Управление на собствеността на съдебната власт“ /УССВ/ към администрацията на ВСС да организира работна среща между представители от дирекцията и представители на Администрацията на Главен прокурор, с оглед обсъждане на предложението на министъра на отбраната за предоставяне на целия имот, находящ се на ул. „Майор Векилски“ № 6 в управление на ВСС и възможностите за осигуряване на необходимите площи за функциониране на структурите на ПРБ на територията на гр. София. Във връзка с провеждане на срещата, възлага на дирекция УССВ да изпрати писмо до АГП за изготвяне на обобщена информация, която да бъде предоставена преди датата на срещата, за ползваните от всяка една структура на ПРБ имоти/части от имоти на територията на гр. София, съдържаща  данни за площ на работни места и на помещения с друго предназначение, архиви и паркинги, разпределение на работните места, придружено с щатно разписание и заетите длъжности, необходимите площи за допълнителни работни места по структури, архиви и паркинг. За резултатите от срещата да се докладва на следващо заседание на комисия „Управление на собствеността“ към Пленума на ВСС.

ПРЕДСЕДАТЕЛ НА КОМИСИЯ
„УПРАВЛЕНИЕ НА СОБСТВЕНОСТТА” 
КЪМ ПВСС: /п/ СТЕФАН ГРОЗДЕВ